**Zmena poplatku za komunálny odpad**

Obec Nové Sady, tak ako aj niektoré iné obce, ktoré sú združené v Ponitrianskom združení pre separovaný zber, na základe zákona č. 335/2022, ktorým sa mení a dopĺňa zákon č. 582/2004 Z.z. o miestnych daniach a miestnom poplatku za komunálne odpady a drobné stavebné odpady v znení neskorších predpisov, pristupuje od 1.1.2023 k zmene v systéme vývozu a platieb za komunálny odpad. Pre právnické osoby, fyzické osoby, ktoré podnikajú a fyzické osoby, žijúce v rodinných domoch sa zavádza nevážený množstvový zber komunálneho odpadu. Platiť sa bude podľa frekvencie a veľkosti smetnej nádoby. Vývoz komunálneho odpadu bude raz mesačne. Počet a veľkosť smetnej nádoby každý poplatník nahlási na obecnom úrade do 31.1. bežného roka – môže osobne, telefonicky, emailom. Základom bude jedna smetná nádoba mesačne, kde bude cena 62,40 € ročne za 120 l smetnú nádobu, 124,80 ročne € za 240 l smetnú nádobu a 404,80 € ročne za 1 100 l smetnú nádobu. V prípade, že pre domácnosť jedna smetná nádoba pri vývoze 1 x mesačne nebude postačovať, môže si poplatník nahlásiť, zaplatiť a používať aj viac smetných nádob. Vyvezené však budú len tie nádoby, ktoré sú očipované a budú mať nálepku o zaplatení na príslušný rok. Prihlásiť ďalšiu smetnú nádobu bude možné kedykoľvek v priebehu roka. Poplatok sa zaplatí za obdobie od prihlásenia, do konca kalendárneho roka (t.z. koľko vývozov sa bude do konca roka nádoba používať). Osamelo žijúcich dôchodcom nad 62 rokov – t.j. jednočlenná domácnosť pri používaní jednej smetnej nádoby, obec poplatok na nádobu zníži o 50 % automaticky. Vlastníci nehnuteľností – t.j. domov, ktoré slúžia len ako víkendové a nemajú v nich evidovaný žiadny pobyt, môžu požiadať o zníženie poplatku písomnou žiadosťou.

Pre občanov, bývajúcich v obecných nájomných bytoch sa zavádza paušálny poplatok na občana a to 32,00 € ročne, bez možnosti poskytnutia zníženia alebo odpustenia poplatku.

V roku 2022 obec začipovala väčšinu všetkých smetných nádob (na komunálny aj separovaný zber). V súčasnosti nabiehame na nový počítačový systém, ktorý nám bude poskytovať prehľad o každom jednom poplatníkovi, t.z. kedy a akú smetnú nádobu vyložil, aké množstvo odpadu v nej.